ລົມໄຕ້ຝຸ່ນ Nanmadol ຖະຫຼົ່ມ ພາກເໜືອ ຟີລິບປິນ
ມີຢ່າງນ້ອຍ 2 ຄົນເສຍຊີວິດ ແລະອີກ 2 ຄົນຫາຍສາບສູນ ຢູ່ຟີລິບປິນ ຍ້ອນລົມໄຕ້ຝຸ່ນ Nanmadol
ລົມພາຍຸໄຕ້ຝຸ່ນຂະໜາດແຮງຫົວນຶ່ງໄດ້ພັດເຂົ້າຖະຫຼົ່ມພາກເໜືອຂອງຟີລິບປິນ ໃນວັນເສົາ ມື້ນີ້ ດ້ວຍຝົນຕົກໜັກແລະລົມແຮງຊຶ່ງພາໃຫ້ເກີດມີຄວາມວິຕົກກັງວົນຢ້ານວ່າ ຈະເກີດໄພ ນໍ້າຖ້ວມແລະດິນເຈື່ອນ ເຈົ້າໜ້າທີ່ຟີລິບປິນກ່າວວ່າ ໄຕ້ຝຸ່ນ Nanmadol ຊຶ່ງມີລົມແຮງເຖິງ 230 ຫຼັກກິໂລແມັດຕໍ່ ຊົ່ວໂມງນັ້ນ ພວມມຸ່ງໜ້າຊ້າໆເຄື່ອນເຂົ້າສູ່ແຂວງ Cagayan ໃນພາກເໜືອຂອງຟີລິບປິນ ຊຶ່ງໄດ້ມີການຊັກຊ້າຍ້ອນບໍລິເວນຄວາມກົດອາກາດສູງເໜືອເກາະໄຕ້ຫວັນ ເຈົ້າໜ້າທີ່ທ້ອງຖິ່ນລາຍງານວ່າມີເດັກນ້ອຍ 2 ຄົນເສຍຊີວິດຍ້ອນດິນເຈື່ອນຢູ່ທາງທິດເໜືອ ຂອງນະຄອນຫຼວງມະນີລາແລະມີຊາວປະມົງ 2 ຄົນຫາຍສາບສູນ ກົມອຸຕຸນິຍົມຂອງໄຕ້ຫວັນກ່າວວ່າ ໄຕ້ຝຸ່ນ Nanmadol ອາດຈະບໍ່ພັດຂຶ້ນບົກທີ່ເກາະໄຕ້ ຫວັນ ແຕ່ກໍເຕືອນວ່າ ພາຍຸຫົວນີ້ຈະເຄື່ອນຂຶ້ນໄປທາງເໜືອເລາະຕາມເຂດແຄມຝັ່ງທະເລ ກໍ້າຕາເວັນອອກຂອງເກາະໄຕ້ຫວັນໃນມື້ວັນຈັນແລະວັນອັງຄານຈະມາ ໂດຍຈະມຸ່ງໜ້າໄປ ສູ່ເກາະໂອກີນາວາໃນພາກໃຕ້ຂອງປະເທດຍີ່ປຸ່ນ